Վերադառնալով հարցազրույցի թեմային՝ նշենք, որ Սերժ Սարգսյանը կարծես թե վերստին ակնարկեց իր վարչապետ դառնալու անհրաժեշտությունն ու անխուսափելիությունը։ Այսինքն ակնարկի միջոցով վերջակետ դրեց բոլոր այն շրջանառվող կասկածներին, որոնք կային ասպարեզում։ Կարեն Կարապետյանի վարչապետ դառնալու հավանականության և ժամանակին շեշտադրված ցանկության մասին նա նշեց, որ «շատ առողջ ցանկություն է, և պետք չէ այստեղ ինչ-որ բաներ փնտրել»։ Իսկ իր վարչապետ դառնալու հնարավորության մասին նա պարզապես ասեց, որ «Ժամանակը դեռ չի եկել․ տարբեր գործոններ կան՝ անձնականից մինչև այլ գործոններ․․․ տեսնենք»։ Սարգսյանի խոսքի մեջ ինչ-որ հեգնական երանգավորում կար, իբրև թե Կարապետյանի հավակնությունը ընդամենը առողջ ցանկություն է, իսկ իրադրության տերն ու խաղարկողը, վերջնական որոշում կայացնողն ինքն է։ Այսինքն կարելի է ենթադրել, որ Սերժ Սարգսյանի ուրվագծած սցենարի համաձայն Կարեն Կարապետյանը 2018 թ․ վարչապետ դառնալու որևէ շանս չունի։ Մեծ հաշվով այդպես է՝ նա բոլոր կողմերից սահմանափակված ու շրջափակված է ականներով, որոնք ամեն ազգույշ քայլի դեպքում պայթում են: Ի սկզբանե Սերժ Սարգսյանը թույլ չտվեց նրան ինքնուրույն կառավարություն ձևավորել և ամեն ինչ արեց ՀՀԿ-ՀՅԴ կոալիցիայի ձևավորման համար: Պարզից էլ պարզ է, որ այդ հուշագիրը հետապնդում էր Կարեն Կարապետյանին իր իսկ կառավարության մեջ սահմանափակելու նպատակ: Ուժային կառույցները պարզապես դուրս են նրա վերահսկողությունից: Ի դեպ դրանք Հայաստանում իշխանություն վերցնելու վճռական խաղաքարտեր են: Պատերազմի արդյունքում Հայաստանում ձևավորվել է ուժայինների բավականին ազդեցիկ բյուրոկրատիա և առանց դրա աջակցության տեսականորեն անհնար է իշխանություն վերցնել: Վարչապետը չունի աջակցություն նաև խորհրդարանում: ՀՀԿ խմբակցությունը հիմնականում բաղկացած է Սերժ Սարգսյանին հավատարմության երդում տված գործիչներից: Այսպիսի պայմաններում Կարեն Կարապետյանը կա՛մ պետք է սահմանափակվի փոխվարչապետի պաշտոնով կա՛մ էլ Երևան-Մոսկվա ինքնաթիռի հետադարձ տոմս գնի։